SL Uradni list Evropske unije L 242/15

DELEGIRANA UREDBA KOMISIJE (EU) 2016/1614

z dne 8. septembra 2016

o določitvi začasnih izrednih ukrepov za sektor mleka in mlečnih izdelkov v obliki podaljšanja obdobja javne intervencije za posneto mleku v prahu v letu 2016 in prestavitve obdobja javne intervencije za posneto mleku v prahu v letu 2017 na zgodnejši čas ter o odstopanju od Delegirane uredbe (EU) 2016/1238 glede nadaljnje uporabe Uredbe (ES) št. 826/2008 v zvezi s pomočjo za zasebno skladiščenje iz Izvedbene uredbe (EU) št. 948/2014 in Uredbe (EU) št. 1272/2009 v zvezi z javno intervencijo iz te uredbe

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) in zlasti člena 219(1) v povezavi s členom 228 Uredbe,

ob upoštevanju naslednjega:

(1) Sektor mleka in mlečnih izdelkov se zaradi velikega neravnotežja med ponudbo in povpraševanjem sooča z motnjami na trgu.

(2) Proizvodnja posnetega mleka v prahu v Uniji se je v obdobju od januarja do aprila 2016 zaradi povečane proizvodnje mleka povečala za 18 %, medtem ko se je izvoz v istem obdobju zmanjšal za 8 %. Izvoz posnetega mleka v prahu običajno predstavlja približno 40 % do 50 % celotne proizvodnje posnetega mleka v prahu v Uniji.

(3) Zato so cene posnetega mleka v prahu v Uniji pod pritiskom znižanja.

(4) Člen 12(d) Uredbe (EU) št. 1308/2013 določa, da je javna intervencija za posneto mleko v prahu na voljo od 1. marca do 30. septembra. V skladu z Delegirano uredbo Komisije (EU) 2015/1549 (2) je javna intervencija za posneto mleko v prahu za leto 2016 na voljo od 1. januarja do 30. septembra.

(5) Da se omogoči hitra uporaba vseh možnih tržnih ukrepov ter preprečijo nadaljnji padci cen posnetega mleka v prahu in povečanje motenj na trgu, je bistvenega pomena, da javna intervencija za posneto mleko v prahu ostane na voljo brez prekinitve do začetka naslednjega obdobja intervencije, tj. do 1. marca 2017.

(6) Zato je primerno podaljšati obdobje za intervencijski odkup posnetega mleka v prahu v letu 2016 do 31. decembra 2016, za začetek obdobja za intervencijski odkup v letu 2017 pa določiti 1. januar.

(7) Podaljšanje obdobja za intervencijski odkup s 30. septembra 2016 na 31. december 2016 sovpada z datumom začetka uporabe Delegirane uredbe Komisije (EU) 2016/1238 (3) in Izvedbene uredbe Komisije (EU) 2016/1240 (4), ki od 1. oktobra 2016 nadomeščata Uredbo Komisije (ES) št. 826/2008 (5) in Uredbo Komisije (EU) št. 1272/2009 (6). Zaradi kontinuitete in pravne varnosti je primerno določiti odstopanje, da bi se Uredba (ES) št. 826/2008 še naprej uporabljala za zahtevke za pomoč za zasebno skladiščenje za posneto mleko v prahu, vložene v skladu z Izvedbeno uredbo Komisije (EU) št. 948/2014 (7), in da bi se Uredba (EU) št. 1272/2009 še naprej uporabljala za ponudbe, predložene v skladu s to uredbo.

(8) Za zagotovitev, da bi začasni ukrepi iz te uredbe imeli takojšen učinek na trg in bi prispevali k ustalitvi cen, bi morala ta uredba začeti veljati dan po objavi –

SPREJELA NASLEDNJO UREDBO:

Člen 1

Odstopanje od Uredbe (EU) št. 1308/2013

Z odstopanjem od člena 12(d) Uredbe (EU) št. 1308/2013 se obdobje v letu 2016, v katerem je na voljo javna intervencija za posneto mleko v prahu, podaljša do 31. decembra 2016.

Z odstopanjem od člena 12(d) Uredbe (EU) št. 1308/2013 je za leto 2017 javna intervencija za posneto mleko v prahu na voljo od 1. januarja do 30. septembra.

Člen 2

Odstopanje od Delegirane uredbe (EU) 2016/1238

Z odstopanjem od členov 10 in 11 Delegirane uredbe (EU) 2016/1238 se Uredba (ES) št. 826/2008 še naprej uporablja v zvezi z zahtevki za pomoč za zasebno skladiščenje za posneto mleko v prahu, vloženimi pred 1. marcem 2017 v skladu z Izvedbeno uredbo (EU) št. 948/2014.

Z odstopanjem od členov 10 in 11 Delegirane uredbe (EU) 2016/1238 se Uredba (EU) št. 1272/2009 še naprej uporablja v zvezi s ponudbami za posneto mleko v prahu, predloženimi pred 1. januarjem 2017 v skladu s prvim odstavkom člena 1 te uredbe.

Člen 3

Začetek veljavnosti

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 8. septembra 2016 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Delegirana uredba Komisije (EU) 2015/1549 z dne 17. septembra 2015 o določitvi začasnih izrednih ukrepov za sektor mleka in mlečnih izdelkov v obliki podaljšanja obdobja javne intervencije za maslo in posneto mleku v prahu v letu 2015 in premaknitve obdobja javne intervencije za maslo in posneto mleku v prahu v letu 2016 na zgodnejši čas (UL L 242, 18.9.2015, str. 28).

(3) Delegirana uredba Komisije (EU) 2016/1238 z dne 18. maja 2016 o dopolnitvi Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 15).

(4) Izvedbena uredba Komisije (EU) 2016/1240 z dne 18. maja 2016 o pravilih za uporabo Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 71).

(5) Uredba Komisije (ES) št. 826/2008 z dne 20. avgusta 2008 o skupnih pravilih za dodelitev pomoči za zasebno skladiščenje za nekatere kmetijske proizvode (UL L 223, 21.8.2008, str. 3).

(6) Uredba Komisije (EU) št. 1272/2009 z dne 11. decembra 2009 o določitvi skupnih podrobnih pravil za izvajanje Uredbe Sveta (ES) št. 1234/2007 glede odkupa in prodaje kmetijskih proizvodov z javno intervencijo (UL L 349, 29.12.2009, str. 1).

(7) Izvedbena uredba Komisije (EU) št. 948/2014 z dne 4. septembra 2014 o odprtju zasebnega skladiščenja za posneto mleko v prahu in vnaprejšnji določitvi zneska pomoči (UL L 265, 5.9.2014, str. 18).